સવારથી સાંજ સુધી સ્થાનિક વિસ્તારોમાં ગેરકાયદે પાર્ક કરવામાં આવતી ટ્રાવેલ્સવાળાઓની પ્રાઇવેટ બસો અને ગુડ્સના ટેમ્પોને કારણે સ્થાનિક રહેવાસીઓ છેડતી, ચોરી, ટ્રાફિક જૅમની સમસ્યા અને ખાસ કરીને ટ્રાવેલ્સવાળાઓની દાદાગીરીથી ત્રસ્ત થઈ ગયા છે. આ સમસ્યાઓને કારણે સ્થાનિક રહેવાસીઓ અને ટ્રાવેલ્સવાળાઓ વચ્ચે હંમેશાં ઝઘડો અને માથાકૂટ થાય છે અને વિવાદ ચાલે છે. આ વિવાદને પગલે સમસ્યાઓના ઉકેલ માટે કોળીવાડા વિકાસ મંચ અને સાયન વેલ્ફેર ફોરમ દ્વારા ૨૮ જાન્યુઆરીએ સ્થાનિક નગરસેવિકા, માટુંગાના ટ્રાફિક-અધિકારીઓ સાથે જૉઇન્ટ મીટિંગનું આયોજન કરવામાં આવ્યું હતું. મીટિંગમાં હાજર રહેલાં માટુંગાના ટ્રાફિક ડિવિઝનનાં ઇન્ચાર્જ સુજાતા પાટીલે સ્થાનિક રહેવાસીઓને ફક્ત સુફિયાણી સલાહ આપી આ સમસ્યા ટ્રાવેલ્સવાળાઓ સાથે મળીને જાતે જ પ્રૉબ્લેમ સૉલ્વ કરવા કહ્યું હતું. આ વિશે મિડ-ડે LOCALમાં અહેવાલ પ્રકાશિત થયા બાદ સાયન સ્ટેશન અને સાયન સર્કલ જેવા મુખ્ય વિસ્તારોમાં સમસ્યા એવી ને એવી જ છે, પરંતુ ગુરુકૃપા હોટેલ પાસેના અંદરના રસ્તાઓ પર બસો પાર્ક થતી હોવાનું ઘણું ઓછું થયું હોવાનું સ્થાનિક લોકોએ જણાવ્યું હતું અને મિડ-ડે LOCALનો આભાર વ્યક્ત કર્યો હતો.